जीडी अग्रवाल उपभोग, उपभोग और ज्यादा उपभोग वाले इसी विज्ञान पर सवाल उठाते हैं। वे चेतावनी देते हैं कि गंगा के बहने का रास्ता रोकने वाली सभ्यता बहुत आगे तक नहीं बह पाएगी। गंगा ने अपने किनारे इंसानी बस्तियों को जन्म दिया और अब ये बस्तियां अपनी मां की राह का अतिक्रमण कर रही हैं। इतिहास के खाते में दर्ज नदियों किनारे बसी सभ्यताएं ही आगे बढ़ कर नया मुकाम हासिल कर सकी हैं, सभ्यता के इतिहास में अपना नाम दर्ज करवा चुकी हैं। आज वही सभ्यता बिजली, बांध, रोटी, कपड़ा और मकान के नारे में नदी का रास्ता रोक रही है। जीडी अग्रवाल बातचीत के दौरान गंगा को भगीरथी जी कहते थे। नदी के बारे में ऐसे बात करते थे जैसे किसी इंसान के भूत, वर्तमान और भविष्य की बात कर रहे हों। वैज्ञानिक चेतना से लैस यह इंसान गंगा के सारे रासायनिक समीकरण, उस पर हुए शोध और जमीनी हकीकत के आंकड़ों को एक सांस में गिनवा देता था। उन सरकारी अधिकारियों की विडंबना पर मुस्कुराते थे जिनके लिए गंगा का मतलब रटे-रटाए आंकड़े थे। वे कहते थे कि तुम्हारा कसूर भी क्या है, तुम्हें प्रशिक्षण ही इस बात का मिला है।